Toto

For mannsnavnet, se Toto (navn).

Toto er et amerikansk rockeband som ble etablert i Los Angeles i 1977 av David Paich, Steve Lukather, Bobby Kimball, David Hungate og brødrene Steve og Jeff Porcaro.

Toto hadde sin største kommersielle suksess på 1980-tallet, og deres mest kjente sanger er blant andre «Hold the Line», «Georgy Porgy», «I'll Supply the Love», «Rosanna», «Africa», «I'll Be over You», «Pamela» og «Stop Loving You», som alle ble gitt ut som singler. Per 2010 hadde bandet solgt nesten 30 millioner album.

 Historie 
Da de dannet Toto var medlemmene allerede etablerte studiomusikere, og de var derfor kjent i bransjen; dette innebar at bandet ikke hadde den typiske etableringsfasen med å forsøke å få spillejobber på ulike klubbscener eller å dra i havn et platekontrakt med et stort plateselskap. 

Flere av bandmedlemmene har i årenes løp samarbeidet med artister som Michael Jackson, Steely Dan, Santana, Stevie Wonder, Miles Davis, Chicago, Elton John, Eric Clapton, Quincy Jones, Paul McCartney, Steve Vai, Joe Satriani, Lionel Richie og Olivia Newton-John. Boz Scaggs' kritikerroste album Silk Degrees inneholdt for eksempel flere spor som var skrevet av Paich, Hungate og Jeff Porcaro, og de var også musikere på albumet. David Paich skrev «Lady Love Me (One More Time)» sammen med James Newton Howard, Steve Porcaro skrev «Human Nature» for Michael Jackson og Steve Lukather skrev sammen med Jay Graydon «Turn Your Love Around» for George Benson. Lukather vant en Grammy i 1983 da «Turn Your Love Around» fra albumet The George Benson Collection ble kåret til beste R&B-låt. Toto spilte ofte sammen med svenske Ted Gärdestad på konserter før de selv slo igjennom for alvor. Dette kan være en av forklaringene på at Totos «Hold the Line» og Gärdestads «Satellit» har mange fellestrekk. En annen forklaring kan være at Janne Schaffer, som spilte sammen med Toto på «Hold the Line» året før «Satellit» ble gitt ut, også spilte riffet på «Satellit».

Bandets medlemmer diskuterte frem og tilbake hva de skulle kalle seg. De ville ha et enkelt bandnavn, som kunne uttales likt over hele verden. Etter at Jeff Porcaro hadde sett filmen Trollmannen fra Oz, begynte han å skrive navnet «Toto» på alle innspillinger de hadde. Da de etter hvert måtte bestemme seg for et navn, startet de å undersøke hva ordet Toto betyr; det er latin og betyr «alt», og det passet godt ettersom de ønsket å spille i mange forskjellige stilarter.

 Plateutgivelser 1977–1982 
 Toto
I 1978 ga bandet ut sitt første album, Toto. Logoen på coveret er et sverd som står med spissen ned, og i diverse varianter har det nærmest blitt bandets logo i ettertid. Albumet inneholdt ti sanger; «Childs Anthem (Instrumental)», «I'll Supply the Love», «Georgy Porgy», «Manuela Run», «You are the Flower», «Girl Goodbye», «Takin' it Back», «Rockmaker», «Hold the Line» og «Angela». Alle sangene er skrevet av David Paich unntatt «You are the Flower», som ble skrevet av Bobby Kimball og David Paich, og «Takin' it Back» som er skrevet av Steve Porcaro. Låta «Hold the Line» ble en monsterhit og klatret til topps på hitlistene.

 Hydra
I 1979 ga de ut sitt andre album, Hydra. Logoen på coveret er Steve Porcaro som står og ser ned på bakken med et sverd i hånden. Bakgrunnen er blå. Dette albumet inneholdt derimot åtte sanger; «Hydra», «St. George and the Dragon», «99», «Lorraine», «All us Boys», «Mama», «White Sister» og «A Secret Love». Sistnevnte er skrevet av Steve Porcaro, ellers er alle skrevet av David Paich. Mange hevder at dette er deres mest mystiske album noensinne og også kanskje det beste.

 Turn Back
Etter Hydra, dreide Totos musikk en helt annen vei enn den hadde gjort før. Et bevis på dette er plata Turn Back, som er deres tredje album. Det ble gitt ut for første gang i 1981. Plata inneholder sangene «Gift With a Golden Gun», «English Eyes», «Live for Today», «A Million Miles Away», «Goodbye Elenore», «I Think I Could Stand You Forever», «Turn Back» og «If It's the Last Night». Dette albumet inneholdt mest ballader, og ble derfor ikke noen stor slager, men allikevel et minneverdig album for Toto-fans.

 Toto IV
I april 1982 ga de ut deres mestselgende album noensinne; Toto IV. Plata inneholder sangene «Rosanna», «Make Believe», «I Won't Hold You Back», «Good For You», «It's a Feeling», «Afraid of Love», «Lovers in the Night», «We Made It», «Waiting For Your Love» og selvfølgelig bandets første og eneste 1.-plass på Billboard Hot 100-listen, «Africa». «Rosanna» og «Africa» er noen av bandets mest kjente sanger, og de er skrevet av David Paich. 

 1984–1995 
Etter de fire første albumene var bandet gjennom flere utskiftninger i besetningen. Rett etter utgivelsen av Toto IV ble David Hungate erstattet av Mike Porcaro, som hadde medvirket som studiomusiker på albumet. Hungate sluttet for å satse på en karriere som studiomusiker i Nashville. Da de begynte på sitt femte album, Isolation, forlot også Bobby Kimball bandet og han ble erstattet av Fergie Frederiksen. Isolation-albumet er forøvrig bandets mest vestkyst-rock pregede album. 

Da de begynte på sitt sjette album, Fahrenheit, ble Fergie Frederiksen erstattet av Joseph Williams, som forøvrig er sønn av den kjente filmmusikk-komponisten John Williams. Våren 1987 forlot også Steve Porcaro bandet, fordi han trodde mer på en solokarriere enn å spille i band. Han ble ikke erstattet. Et år senere var albumet The Seventh One klart for utgivelse, og det er også et av de mest kjente albumene de har laget. 

Etter utgivelsen av samlealbumet Past to Present 1977–1990, som inneholdt fire nye låter med vokalisten Jean Michel Byron, ble albumet Kingdom of Desire utgitt, hvor gitaristen Steve Lukather er vokalist. 5. august 1992 døde trommeslager Jeff Porcaro. Jeff Porcaro ble erstattet av Simon Phillips.


 1995–2008 
I 1995 ga de ut albumet Tambu, med sanger som «I Will Remember», «The Road Goes On» og hiten «If You Belong to Me». Fire år senere kom de ut med studioalbumet Mindfields og konsertalbumet Livefields.

I 2003 spilte de inn Through the Looking Glass, et album med de sangene som fikk bandet sammen i begynnelsen av 1977, med klassikere som «Could You Be Loved», «House of the Rising Sun» og «While My Guitar Gently Weeps». Toto ga ut sine hittil siste album, Falling in Between tidlig i 2006 og Falling in Between Live i 2007. Singelen fra Falling in Between var «Bottom of Your Soul».

Fra 1998 til 2008 besto bandet av Bobby Kimball, David Paich og Steve Lukather fra originalbesetningen, dessuten Simon Phillips (trommer/perkusjon) og Mike Porcaro (bass). Keyboardist Greg Phillinganes vikarierte for David Paich fra 2004 til og med 2008. De har også hatt med seg Tony Spinner (gitar og koring) på konserter. De har i senere tid holdt konserter i Norge, under en norgesturné som en del av en større sommerturné hvor de spilte i Bodø 3. august og Trondheim 4. august, Ålesund 5. august, Haugesund 7. august og på Årdalstangen 8. august 2007. Leland Sklar (bass) var vikar for Mike Porcaro på denne turnéen.

9. juni 2008 ble det kunngjort at gruppen var oppløst.

 2010: Toto gjør comeback 
Sommeren 2010 gjorde bandet comeback med en turné i Europa til inntekt for bassisten Mike Porcaro, som har fått diagnosen ALS. På turneen spilte bandet to konserter i Norge, på Biri Travbane og på Tysnesfest. Besetningen på denne turneen var Steve Lukather, David Paich, Simon Phillips, Steve Porcaro, Joseph Williams og Nathan East. Oppvarmingsband på turneen var Manfred Mann's Earth Band.

 2012–2013: Ny turné 
I 2012 dro Toto på en ny turné og spilte blant annet en konsert i Sandnes 8. august. Besetning på denne konserten var bl.a. Steve Lukather, David Paich, Simon Phillips, Steve Porcaro, Joseph Williams, Jenny Douglas, Nathan East og Mabvuto Carpenter. Oppvarmingsband på konserten i Sandnes var The Norwegian Fords.

 2014 
I januar 2014 annonserte trommeslager Simon Phillips at han hadde forlatt Toto for å fokusere på en solokarriere. Toto annonserte kort etter at Keith Carlock var blitt ansatt som Phillips' arvtaker, og at arbeidet på det nye albumet Toto XIV var i gang. Etter at albumet var ferdig innspilt dro Toto på turne sammen med sanger Michael McDonald. Grunnet Keith Carlocks kontrakt med bandet Steely Dan, hyrte bandet inn Shannon Forrest som vikar for Carlock.

 2015: Toto XIV
I mars 2015 slapp Toto sitt trettende studioalbum, Toto XIV. kort tid før albumet ble sluppet, døde tidligere bassist Mike Porcaro av ALS. Toto startet så på en verdensturné i kjølvannet av det nye albumet. Shannon Forrest vikarierte fortsatt som trommeslager, og bandet hadde i en kort periode med seg originalbassist David Hungate. Etter at Hungate sluttet nok en gang, ble det kjent at Leland Sklar ble Totos nye bassist fra og med 2016.

 Medlemmer 
 Toto 
 Steve Lukather – gitarer, vokal, keyboard, mandolin (1976–2019)
 David Paich – keyboard, vokal (1976–2019)
 Joseph Williams – vokal (1986–1989, 2010–2019)
 Steve Porcaro – keyboard, vokal (1976–1989, 2010–2019)

 Turnémusikere 
 Shannon Forrest – trommer (2014–2019)
 Leland Sklar – bass (2007–2008, 2016)
 Nathan East – bass
 Gregg Bissonnette – trommer
 Lenny Castro – perkusjon (1979, 1982–1987, 2015–2019)
 Jenny Douglas-Foote – vokal, kor (1990–1993, 1995, 1996–1997, 2011–2012, 2014–2017)
 Mabvuto Carpenter – vokal, kor (2010–2017)
 Shem von Shroeck – bass, kor (2018–2019)

 Tidligere medlemmer 
 Mike Porcaro – bass, cello (1982–2015)
 David Hungate – bass (1976–1982, 2014–2015)
 Jeff Porcaro – trommer, perkusjon (1976–1992)
 Bobby Kimball – vokal, keyboard (1976–1984, 1998–2008)
 Fergie Frederiksen – vokal (1984–1985)
 Jean-Michel Byron – vokal (1990)
 Simon Phillips – trommer, perkusjon, keyboard (1992–2014)
 Greg Phillinganes – keyboard, synthesizere (2005–2008)
 Keith Carlock – trommer, perkusjon (2014)

 Diskografi 
 Album 

 1978: Toto
 1979: Hydra
 1981: Turn Back
 1982: Toto IV
 1984: Isolation
 1986: Fahrenheit
 1988: The Seventh One
 1992: Kingdom of Desire
 1995: Tambu
 1999: Mindfields
 2003: Through the Looking Glass
 2006: Falling in Between
 2015: Toto XIV
 2018: Old Is New 

 Konsertalbum 
 1993: Absolutely Live
 1999: Livefields
 2004: Live in Amsterdam
 2007: Falling in Between Live
 2014: 35th Anniversary Tour – Live in Poland

 Samlealbum (utvalg) 
 1990: Past to Present 1977–1990
 1995: Best Ballads
 1998: Toto XX
 2008: The Collection (samleboks)

 Filmmusikk 
 1984: Dune

 Referanser 

 Eksterne lenker 




 totonetwork.com – Bandets offisielle fan-side
 Bandets offisielle italienske side
 Intervju med Toto (på engelsk)
 Steve Lukathers side hvor han kunngjør at det er slutt for Toto


Kategori:Studiomusikere fra USA
Kategori:Band etablert i 1977